Document ID: 32014R0298

UREDBA KOMISIJE (EU) br. 298/2014
оd 21. ožujka 2014.
o izmjeni Priloga II. Uredbi (EZ) br. 1333/2008 Europskog parlamenta i Vijeća te Priloga Uredbi Komisije (EU) br. 231/2012 u pogledu uporabe magnezijeva dihidrogen difosfata kao tvari za rahljenje i regulatora kiselosti
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3., članak 14. i članak 30. stavak 5.,
uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 5.,
budući da:
(1)
Prilogom II. Uredbi (EZ) br. 1333/2008 utvrđuje se popis prehrambenih aditiva Unije odobrenih za uporabu u hrani te uvjeti njihove uporabe.
(2)
Uredbom Komisije (EU) br. 231/2012 (3) utvrđuju se specifikacije prehrambenih aditiva navedenih u Prilozima II. i III. Uredbi (EZ) br. 1333/2008.
(3)
Popis i specifikacije Unije mogu se ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 na inicijativu Komisije ili na temelju zahtjeva.
(4)
Zahtjev za odobravanje uporabe magnezijeva dihidrogen difosfata kao tvari za rahljenje i regulatora kiselosti u određenim kategorijama hrane podnesen je 7. travnja 2011. i stavljen je na raspolaganje državama članicama.
(5)
Fosforna kiselina - fosfati - di-, tri- i polifosfati (E 338 - 452) odobreni su za uporabu kao tvari za rahljenje u finim pekarskim proizvodima. Difosfati (E 450) navedeni u Uredbi (EU) br. 231/2012 mogu se koristiti kao zamjena za natrijev aluminijev fosfat (E 541) čime se smanjuje sadržaj aluminija u prerađenoj hrani. Trenutno navedeni difosfati imaju oštar okus koji ostaje u ustima i mogu pridonijeti ukupnom sadržaju natrija u hrani.
(6)
U Prilogu Uredbi (EU) br. 231/2012 trebaju se utvrditi specifikacije za magnezijev dihidrogen difosfat jer bi se tvar mogla koristiti kao zamjena za ostale difosfate kako bi se ublažio oštar okus i izbjeglo povećanje razine natrija u hrani. Stoga je potrebno odobriti uporabu magnezijeva dihidrogen difosfata u kategorijama 6.2.1: Brašna, samo brašno za dizanje; 6.5: Rezanci; 6.6: Tijesta; 7.1: Kruh i pecivo i 7.2: Fini pekarski proizvodi. Magnezijevom dihidrogen difosfatu treba dodijeliti broj E 450 (ix).
(7)
Slične tvari s jednakim ili većim sadržajem magnezija u usporedbi s magnezijevim dihidrogen difosfatom, mono- i dibazične magnezijeve soli ortofosforne kiseline (E343i; E343ii) već su odobrene za uporabu u istim kategorijama hrane. Uvrštavanje magnezijeva dihidrogen difosfata kao zamjenskog difosfata u Prilog Uredbi (EU) br. 231/2012 i njegova naknadna uporaba u hrani neće povećati unos fosfora ili magnezija. Stoga se utvrđivanje specifikacije i posebno odobravanje uporabe magnezijeva dihidrogen difosfata (E 450 (ix)) kao tvari za rahljenje i regulatora kiselosti ne smatra sigurnosnim rizikom.
(8)
U skladu s člankom 3. stavkom 2. Uredbe (EZ) br. 1331/2008 Komisija je dužna zatražiti mišljenje Europske agencije za sigurnost hrane kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008, osim ako predmetno ažuriranje neće imati utjecaj na zdravlje ljudi. Budući da se uvrštavanje magnezijeva dihidrogen difosfata u Prilog Uredbe (EU) 231/2012 i odobrenje uporabe magnezijeva dihidrogen difosfata (E 450 (ix)) kao tvari za rahljenje ne smatra sigurnosnim rizikom, nije potrebno zatražiti mišljenje Europske agencije za sigurnost hrane.
(9)
Stoga Uredbe (EZ) br. 1333/2008 i (EU) br. 231/2012 treba na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 izmjenjuje se u skladu s Prilogom I. ovoj Uredbi.
Članak 2.
Prilog Uredbi (EZ) br. 231/2012 izmjenjuje se u skladu s Prilogom II. ovoj Uredbi.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 21. ožujka 2014.

Labels: 3
0
1
17